text: Besøgsrekord i Legoland
  07 februar 2011 kl. 19.53
  Legoland har haft det højeste antal besøgende nogensinde, da over 1,7 millioner gæstede parken i Legoland i 2010.
  Med de nye ejere har Legoland indført den politik, at parken ikke - som tidligere - offentliggør besøgstallet, når sæsonen slutter. 
  Men besøgstallet fremgår af en pressemeddelelse, som indbyder til pressemøde på torsdag, hvor den kommende sæsons nyheder præsenteres.
  
  Publikum svigtede
  I sidste uge meddelte Legoland også, at "Jul i Legoland" ikke fortsætter. 
  Publikum svigtede satsningen, der skulle kopiere Jul i Tivolis store succes. Der var Jul i Legoland fire weekender i november og december.
  Men besøgstallet i sidste års Jul i Legoland har fået besøgstallet op over 1,7 mio. Tidligere har 1,63 mio. gæster været rekord.
  
  Lugter af StarWars
  Legoland skriver ikke meget om, hvad årets nyheder er. Men det er noget med "en fjern, fjern galakse - og kampen mellem det gode og det onde" Det lugter lidt af StarWars. 
  Legoland åbner til den nye sæson den første lørdag i april.
  